กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ 15) พ.ศ. 2563
กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ (ฉบับที่ ๑๕)
พ.ศ. ๒๕๖๓[๑]
 

อาศัยอำนาจตามความในมาตรา ๕ วรรคหนึ่ง และมาตรา ๑๐ วรรคสอง แห่งพระราชบัญญัติตำรวจแห่งชาติ พ.ศ. ๒๕๔๗ นายกรัฐมนตรีออกกฎกระทรวงไว้ ดังต่อไปนี้

ข้อ
๑ ให้เพิ่มความต่อไปนี้เป็น (ก/๑) ของ
(๓) - (๑๑) ของข้อ ๒ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(ก/๑) กองบังคับการกฎหมายและคดี ประกอบด้วย
(๑) ฝ่ายอำนวยการ
(๒) ฝ่ายกฎหมาย คดีปกครองและคดีแพ่ง
(๓) กลุ่มงานตรวจสอบสำนวนคดี

ข้อ ๒ ให้เพิ่มความต่อไปนี้เป็น
(ก/๑) ของ (๒) - (๑๐) ของ ๒. กองบัญชาการในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ พ.ศ. ๒๕๕๒
(ก/๑) กองบังคับการกฎหมายและคดี มีอำนาจหน้าที่
ดังต่อไปนี้
๑) พิจารณาตรวจร่างกฎหมาย กฎ ระเบียบ ข้อบังคับ หรือประกาศที่หน่วยงานในสังกัดสำนักงานตำรวจแห่งชาติเสนอมายังตำรวจภูธรภาค
๒) ปฏิบัติงานตามประมวลกฎหมายวิธีพิจารณาความอาญา และกฎหมายอื่นอันเกี่ยวกับความผิดทางอาญา
๓) พิจารณาให้ความเห็นเกี่ยวกับร่างกฎหมายที่ส่วนราชการ
รัฐวิสาหกิจ หรือหน่วยงานอื่นของรัฐ ขอให้สำนักงานตำรวจแห่งชาติพิจารณาและสำนักงานตำรวจแห่งชาติมอบหมายให้ตำรวจภูธรภาคเสนอความเห็นประกอบการพิจารณา
๔) พิจารณาข้อหารือปัญหาข้อกฎหมาย กฎ ระเบียบ ข้อบังคับ หรือประกาศที่หน่วยงานในสังกัดสำนักงานตำรวจแห่งชาติหารือมายังตำรวจภูธรภาค
๕) พิจารณาตรวจร่างสัญญา
ตลอดจนการให้ความเห็นเกี่ยวกับการแก้ไขหรือเปลี่ยนแปลงสัญญา การยกเลิกสัญญา การต่ออายุสัญญา
และอื่น ๆ ตามกฎหมายที่เกี่ยวข้องกับการจัดซื้อจัดจ้างและการบริหารพัสดุภาครัฐที่หน่วยงานในสังกัดสำนักงานตำรวจแห่งชาติหารือมายังตำรวจภูธรภาค
๖) ดำเนินการเกี่ยวกับงานคดีอาญา
งานคดีปกครองและคดีแพ่งหรืองานคดีอุทธรณ์และฎีกาที่อยู่ในอำนาจหน้าที่ของตำรวจภูธรภาค
๗) ดำเนินการสอบสวนคดีอาญาตามประมวลกฎหมายวิธีพิจารณาความอาญาและกฎหมายอื่นอันเกี่ยวกับความผิดทางอาญาในเขตอำนาจการรับผิดชอบตำรวจภูธรภาค
ในคดีอาญาที่ผู้มีอำนาจระดับกองบัญชาการเข้าควบคุมการสอบสวน
๘) พิจารณาข้อหารือ
ปัญหาข้อกฎหมาย กฎ ระเบียบ ข้อบังคับ ประกาศ หรือคำสั่งที่เกี่ยวข้องกับคดีอาญา
คดีปกครองและคดีแพ่ง หรือคดีอุทธรณ์และฎีกา ซึ่งหน่วยงานในสังกัดสำนักงานตำรวจแห่งชาติหารือมายังตำรวจภูธรภาค
รวมทั้งเสนอแนะให้มีการปรับปรุงแก้ไขกฎหมาย กฎ ระเบียบ ข้อบังคับ ประกาศ หรือคำสั่งที่เกี่ยวข้องกับคดีดังกล่าว
๙) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ผู้บัญชาการตำรวจแห่งชาติมอบหมาย


ให้ไว้ ณ
วันที่ ๒๔ มิถุนายน พ.ศ. ๒๕๖๓
พลเอก ประยุทธ์
จันทร์โอชา
นายกรัฐมนตรี
หมายเหตุ :- เหตุผลในการประกาศใช้กฎกระทรวงฉบับนี้
คือ โดยที่เป็นการสมควรจัดตั้งกองบังคับการกฎหมายและคดี ในสังกัดตำรวจภูธรภาค ๑ - ๙ เพื่อปฏิบัติงานเกี่ยวกับการทำความเห็นแย้งคำสั่งพนักงานอัยการ
กรณีสำนวนการสอบสวนคดีอาญา คดีอุทธรณ์ และคดีฎีกาที่พนักงานอัยการมีคำสั่งไม่ฟ้อง ไม่อุทธรณ์
ไม่ฎีกา ขอถอนฟ้อง ขอถอนอุทธรณ์ หรือขอถอนฎีกา ตามมาตรา ๑๔๕/๑ แห่งประมวลกฎหมายวิธีพิจารณาความอาญาและกฎหมายอื่นอันเกี่ยวกับความผิดทางอาญา
รวมทั้งการพัฒนางานด้านสอบสวนคดีอาญา งานด้านคดีปกครอง คดีแพ่ง และงานอื่น ๆ
ที่เกี่ยวกับกฎหมายที่อยู่ในความรับผิดชอบของตำรวจภูธรภาค ๑ - ๙ ให้มีประสิทธิภาพมากขึ้น
เพื่อให้สอดคล้องกับยุทธศาสตร์ชาติ ภารกิจหลัก และประเภทงานที่ดำเนินการอยู่ตามปริมาณงานที่เปลี่ยนแปลงไป
ตลอดจนเพื่อให้การปฏิบัติราชการของสำนักงานตำรวจแห่งชาติเป็นไปอย่างมีระบบ มีความคล่องตัว
เกิดความคุ้มค่าในเชิงภารกิจของรัฐ และสามารถตอบสนองความต้องการของประชาชนได้อย่างมีประสิทธิภาพ จึงจำเป็นต้องออกกฎกระทรวงนี้


พิไลภรณ์/จัดทำ
๕ สิงหาคม ๒๕๖๓

สุภาทิพย์/ตรวจ
๕ สิงหาคม ๒๕๖๓



[๑] ราชกิจจานุเบกษา
เล่ม ๑๓๗/ตอนที่ ๔๙ ก/หน้า ๗/๑ กรกฎาคม ๒๕๖๓